Dié week te sien op VIA! | Netwerk24
Dié week te sien op VIA!
07 Junie 2021 00:00
Merk solank vandeesweek se programme in jou TV-gids, maak seker die springmielies is gereed, skop die skoene uit en sit agteroor.
VARS OP VIA
Hoe slim is jou slimste spanlid? VIA is op soek na deelnemers vir 'n splinternuwe speletjiesprogram, Slim vang sy baas. Elke span wat deelneem, kry R1 500! Daar is ook groot kontantpryse op die spel. En moet jou nie bekommer as jy nie boekslim is nie, hierdie vasvra-kompetisie is pure pret! Kom speel eenvoudig vir die lekkerte saam. Kry net vir jou twee ander spanlede – dit kan vriende, familie, kollegas of selfs jou bure wees – en daar gaan jy! Om in te skryf, stuur 'n e-pos na inskrywings@viatv.co.za. Skryf nou in en kom toets jul spanwerk op TV.
*Opnames vind in Kaapstad plaas.
Hier is waarna jy dié week (7 - 13 Junie 2021) op VIA kan uitsien.
'Minki' is 'n geselprogram met die geliefde Minki van der Westhuizen. Sy nooi mense wat haar inspireer en verras hulle soms met nog 'n gas.
20:00 – Minki
Minki gesels met die aktrise Antoinette Louw, wat bekroon is vir haar rolle in onder meer Die laaste tango. Sy verras haar met iemand wat haar op skool al aangemoedig het om in haarself en haar talent te glo.
21:00 – Huisgenoot: Ware lewensdramas
Jimmy Abbott was nie net 'n reus in die bokskryt nie, hy was ook 'n reus in die lewe van die mense wat hy aangeraak het. Hy het sy lewe lank baklei, maar uiteindelik moes hy voor siekte die knie buig.
16:30 – Pak weg, pak reg
Neels van Jaarsveld is gewoond aan drama, maar die chaos in sy motorhuis is te veel vir die akteur. Tuis se ontrommelspan help hom om die drama uit sy motorhuis te verwyder.
17:00 – Skud dit af
Melinda sorg dat Alvin en Gerhard nie 'n plato tref met hul oefenprogram nie. Sy wys hulle hoe dinge in die kombuis werk en Jacques en Angelique skakel rustye uit met 'n nuwe oefenprogram.
18:30 – Wysneusies
Hierdie week kuier ons by The Barnyard in Stellenbosch en Helderberg Kids in die Strand. Die kleuters sing, gesels en doen die heerlikste aktiwiteite.
19:30 – Landbouweekliks
Ontgin alle potensiaal volhoubaar. Dít is die visie van die Eksteen-familie van Bufland-boerdery naby Mookgophong in Limpopo. Hier woeker hulle met saadmielies, sitrus en steenvrugte, wild en beeste.
20:30 – Doodgewone Jo
Jo Black kuier saam met die Bachelor-ster Jozaan Digue. Jo en die sanger Brendan Peyper raak handig met 'n pyl en boog en ons luister na die nuweling Frances Clare.
21:00 – Die koevert
Demi Lee Moore sê dankie aan die persoon wat haar spesiaal laat voel, gaan betuig haar bewondering teenoor 'n vreemdeling wat sy langs die pad ontmoet het en gaan wys haar waardering aan haar tuinier.
'Myne vir joune', Woensdag om 21:00: Twee lede van twee families verruil hul gemaksone om vier dae by die ander familie deur te bring.
17:00 – Herman se kortpaaie
'n Vrou wil haar man met uithaler-geregte beïndruk sodat hy minder wegneemkos koop en meer aan haar kos smul. Herman wys haar watter kortpaaie daar is na 'n man se hart.
18:30 – Gesondheid, prontuit
Ons vind uit hoe onvrugbaarheid Jesnine Lesch en Analene Enslin se lewe ingrypend verander het, en hoe hierdie uitdagende toestand oorkom kan word.
19:00 – Dans in jou taal
Dit is hierdie week tyd vir die halfeindronde! Die junior kampioene ding mee om die top-ses te haal in al 11 dansstyle.
19:30 – Nisboere
Sabie Valley-gemmer en -borrie is vandeesweek se spesialisproduk en ons glansgas is die fenomenale flank Kwagga Smith.
20:00 – Eendag
Chantell en Alwyn van Robertson sou al in Desember 2020 afhaak, maar weens die pandemie moes hulle hul troue twee maal uitstel. Na soveel teleurstellings hoop hulle om hul droomtroue te beleef.
21:00 – Myne vir joune
Die Links-gesin styg uit met 'n sterk fokus op akademie en beplanning. Die Struik-gesin is vasgevang in trauma van die verlede. Watter lesse sal hierdie ruilkuier oplewer?
16:30 – Tuintoere
Besoek Liedjiesbos buite Bloemfontein saam met Derrich Gardner en geniet die inheemse plantegroei en plaasatmosfeer.
17:00 – Karoo-kombuis
Reinet-huis is een van die belangrikste geboue op Graaff-Reinet. Dié museum het in sy gloriedae as pastorie en koshuis gedien. Almaré besluit om 'n braai te reël vir van die dorp se onderwysers.
20:00 – Sjefhuis
Dis dag 3 in die Sjefhuis en die sjefs moet wys wie's baas met kaas. Bertus Basson is die beoordelaar en Quanita Adams is die aanbieder.
21:00 – Keerpunt
Tanya en Ruan Naudé was lid van 'n groep stappers wat twee dae sonder enige voorraad in die Visriver-canyon verdwaal het. Die ervaring het nie net hul geloof verdiep nie, maar ook hul liefde vir mekaar.
Op 'Laat die potte prut' spook drie spanne dit uit om te sien wie die lekkerste potjiekos in die land kan maak. Kan hulle betyds hul feesmaal voltooi én die beoordelaars met hul smake beïndruk?
17:30 – Laat die potte prut
Buite Stellenbosch by Middelvlei-wynlandgoed spook Pot of Luck, Kaapse Mense en Glorious Mexicans dit uit om te kyk wie die beste potkokke is. Die TV-sjef Renette Vosloo proe saam.
20:00 – Musiekpaniek
In hierdie episode bly Carla Mackenzie getrou aan rugby, want haar gas-aanbeider is die akteur David Johnson. Hulle toets sy grootste aanhangers se musiekkennis terwyl hulle meeding om 'n lekker prys.
08:30 – Besigheid wat saak maak
Ons kyk na die hartklop van ons gemeenskappe: klein besighede, entrepreneurs en planmakers. Die aanbieders Rozanne McKenzie en Anton Schmidt verseker 'n vermaaklike, interessante aanslag.
20:00 – Kom ons braai: familie en vriende
Dis in Gauteng waar die vure brand. Danie en Drikus bedien lamstjops, Hennie en Nicolene bedien kruisskyf in rooiwyn, en Pieter en Karien sit hoenderdytjies voor.
Onthou: Volg VIA op Facebook, Twitter en Instagram om op die hoogte te bly van al die nuutste ontwikkelinge. Besoek ook hul webtuiste hier.